3แบงก์ใหญ่จ่ายปันผล2-3%
แบงก์กรุงเทพ-กสิกร-ไทยพาณิชย์จ่ายปันผล2-3%
26 ก.พ. 2553

แบงก์กรุงเทพ-กสิกร-ไทยพาณิชย์จ่ายปันผล2-3%
ธนาคารกรุงเทพ  ประกาศจ่ายเงินปันผลอีกหุ้นละ 3 บาท ซึ่งรวมทั้งปี 4 บาทต่อหุ้น รวมเป็นเงินทั้งสิ้น 7,635,371,576 บาท ซึ่งเงินปันผลคิดเป็นอัตราผลตอบแทน 2.60%ทั้งนี้ ในปี 2552 ธนาคารมีกำไรสุทธิ จำนวน 20,047,024,679.49 บาท
ส่วนธนาคารกสิกรไทย จ่ายเงินปันผลอีกหุ้นละ 2 บาท รวมทั้งปีแจกหุ้นละ 2.50 บาท ซึ่งคิดเป็นอัตราผลตอบแทน 2.37% หลังจากธนาคารนำกำไรสุทธิ สัดส่วน 41.88% มาจ่ายเงินปันผล โดยทำให้ธนาคารยังคงมีเงินกองทุนที่แข็งแกร่ง สามารถรองรับการเจริญเติบโตและการขยายตัวทางธุรกิจของธนาคารได้อย่างต่อเนื่อง
ด้านธนาคารไทยพาณิชย์ประกาศจ่ายเงินปันผลหุ้นละ 2.50 บาท ซึ่งสูงกว่าปี 2551 ที่แจกหุ้นละ 2 บาททั้งนี้เงินปันผลคิดเป็นอัตราผลตอบแทน3.03 % โดยคณะกรรมการธนาคารให้นำกำไรสุทธิรวมทั้งสิ้นประมาณ 8,498 ล้านบาท ซึ่งเป็นสัดส่วน 40.9% ของกำไรสุทธิประจำปี 2552